АҞӘА, ажьырныҳәа 12— Sputnik. Ажәытә Ашықәс ҿыц аҽны, ажьырныҳәа 14 рзы ВДНХ имҩаԥгахоит акәашаратә флешмоб. Абри атәы аанацҳауеит РИА Новости.
"2017 шықәса ажьырныҳәа 14 ауха ВДНХ аҵаақәышьқьрырҭаҟны имҩаԥгахоит еиуеиԥшым акәашарақәа рмастер-класс. Урҭ рылагамҭазы идырбахоит анеиҭаҵ-ааиҭаҵшьа хадақәа, ихыркәшахоит – флешмоб ала", ҳәа азгәаҭоуп адырраҭараҟны.
Амузыкеи акәашарақәеи рыдагьы имҩаԥгахоит амастер-классқәа ақьаад иалху аԥааимбарцәа рсахьақәа рыҟаҵашьазы. Аҵаақәышьқьрырҭаҟны ицәырҵуеит ҩба-ҩба метра иҟоу ираӡныԥсароу аҵлақәа рыбнара. Дарбанызаалак илшоит иԥааимбарсахьа игәҭакы анҵаны арҭ аҵлақәа рымахәқәа ирхишьырц. Уи иҿаҳәатәы аҟалара иацхраауеит.